title: 2011/188/ЕО: Решение на Съвета от 27 юли 2009 година относно сключването на Временно споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна#Временно споразумение за търговия и свързаните с търговията въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна

text:
               26.3.2011

               BG

               Официален вестник на Европейския съюз

               L 80/19

         РЕШЕНИЕ НА СЪВЕТА
   от 27 юли 2009 година
   относно сключването на Временно споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна
   (2011/188/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 133 във връзка с член 300, параграф 2, първа алинея, първо изречение от него,
   като взе предвид предложението на Комисията,
   като взе предвид становището на Европейския парламент,
   като има предвид, че:

               (1)

               До влизането в сила на Споразумението за партньорство и сътрудничество между Европейските общности и техните държави-членки, от една страна, и Туркменистан, от друга страна, подписано в Брюксел на 25 май 1998 г., е необходимо да бъде одобрено от името на Европейската общност Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна, подписано в Брюксел на 10 ноември 1999 г.

               (2)

               Член 31 от това временно споразумение относно търговията и свързаните с нея въпроси трябва да бъде изменен, за да се отразят новите официални езици на Общността, от подписването на това споразумение насам, чрез размяна на писма между Европейската общност и Туркменистан за изменение на Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна, по отношение на автентичните текстове,

         РЕШИ:
   Член 1
   Одобрява се от името на Европейската общност Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна, заедно с приложенията, протокола и декларациите към него и размяната на писма между Европейската общност и Туркменистан за изменение на Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна, по отношение на автентичните текстове, с която се изменя член 31 от това Временно споразумение относно търговията и свързаните с нея въпроси.
   Посочените текстове са приложени към настоящото решение.
   Член 2
   Председателят на Съвета е оправомощен да определи лицата, упълномощени да подпишат размяната на писма от името на Европейската общност.
   Член 3
   Председателят на Съвета извършва нотификацията, предвидена в член 32 от Временното споразумение, от името на Европейската общност.
   Член 4
   Настоящото решение поражда действие в деня на приемането му.

      Съставено в Брюксел на 27 юли 2009 година.

            За Съвета

            Председател

         C. BILDT

      ПРЕВОД
      ВРЕМЕННО СПОРАЗУМЕНИЕ
      за търговия и свързаните с търговията въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна
      ЕВРОПЕЙСКАТА ОБЩНОСТ, ЕВРОПЕЙСКАТА ОБЩНОСТ ЗА ВЪГЛИЩА И СТОМАНА И ЕВРОПЕЙСКАТА ОБЩНОСТ ЗА АТОМНА ЕНЕРГИЯ, наричани по-долу „Общността“,
      от една страна, и
      ТУРКМЕНИСТАН,
      от друга страна,
      КАТО ИМАТ ПРЕДВИД, че на 24 май 1997 г. бе парафирано Споразумение за партньорство и сътрудничество за установяване на партньорство между Европейските общности и техните държави-членки, от една страна, и Туркменистан, от друга страна,
      КАТО ИМАТ ПРЕДВИД, че целта на Споразумението за партньорство и сътрудничество е да укрепи и разшири вече създадените отношения, по-специално чрез Споразумението между Европейската икономическа общност и Европейската общност за атомна енергия и Съюза на съветските социалистически републики за търговско и икономическо сътрудничество, подписано на 18 декември 1989 г.,
      КАТО ИМАТ ПРЕДВИД, че е необходимо да се гарантира бързото развитие на търговските отношения между страните,
      КАТО ИМАТ ПРЕДВИД, че за тази цел е необходимо разпоредбите на Споразумението за партньорство и сътрудничество, които се отнасят до търговията и свързаните с търговията въпроси, да се приложат възможно най-бързо посредством временно споразумение,
      КАТО ИМАТ ПРЕДВИД, че посочените разпоредби следва да заменят съответните разпоредби на Споразумението за търговско и икономическо сътрудничество,
      КАТО ИМАТ ПРЕДВИД необходимостта да се гарантира, че до влизането в сила на Споразумението за партньорство и сътрудничество и създаването на Съвет за сътрудничество, Съвместният комитет, създаден по силата на Споразумението за търговско и икономическо сътрудничество, може да упражнява правомощията, предоставени на Съвета за сътрудничество чрез Споразумението за партньорство и сътрудничество, които са необходими за изпълнението на Временното споразумение,
      РЕШИХА да сключат настоящото споразумение и за тази цел посочиха за свои пълномощни представители:
      ЕВРОПЕЙСКАТА ОБЩНОСТ:
      ЕВРОПЕЙСКАТА ОБЩНОСТ ЗА ВЪГЛИЩА И СТОМАНА:
      ЕВРОПЕЙСКАТА ОБЩНОСТ ЗА АТОМНА ЕНЕРГИЯ:
      ТУРКМЕНИСТАН:
      КОИТО, след като си размениха установените за валидни и съставени в надлежна форма пълномощни,
      СЕ СПОРАЗУМЯХА ЗА СЛЕДНОТО:
      ДЯЛ I

         ОБЩИ ПРИНЦИПИ

      [СПС Туркменистан: ДЯЛ I]
      Член 1
      [СПС Туркменистан: член 2]
      Зачитането на демократичните принципи и основните права и правата на човека, определени във Всеобщата декларация за правата на човека, Устава на Организацията на обединените нации, Заключителния акт от Хелзинки и Парижката харта за Нова Европа, както и на принципите на пазарната икономика, включително тези, прогласени в документите на Конференцията от Бон на ЕОВС, ръководи вътрешната и външната политика на страните и представлява съществен елемент от настоящото споразумение.
      ДЯЛ II

         ТЪРГОВИЯ СЪС СТОКИ

      [СПС Туркменистан: Дял III]
      Член 2
      [СПС Туркменистан: Член 7]
      1.   Страните си предоставят взаимно третиране на най-облагодетелствана нация във всички области по отношение на:

                  —

                  вносни и износни мита и такси, включително начина на събирането им,

                  —

                  разпоредби, отнасящи се до митническо оформяне, транзит, складиране и претоварване,

                  —

                  данъци и други вътрешни такси от всякакъв вид, налагани пряко или косвено върху внасяните стоки,

                  —

                  начини на плащане и прехвърляне на тези плащания, свързани с търговия със стоки,

                  —

                  правила, отнасящи се до продажбата, покупката, транспорта, дистрибуцията и употребата на стоки на вътрешния пазар.

            2.   Разпоредбите на параграф 1 не се прилагат по отношение на:

                  а)

                  преимуществата, предоставени с цел създаване на митнически съюз или зона за свободна търговия, както и тези, произтичащи от създаването на такъв съюз или зона,

                  б)

                  преимуществата, предоставени на определени държави съгласно правилата на Световната търговска организация (СТО) и други международни договорености в полза на развиващите се държави,

                  в)

                  преимуществата, предоставени на съседни държави с цел улесняване на граничния трафик.

            3.   Разпоредбите на параграф 1 не се прилагат по време на преходния период, изтичащ на 31 декември 1998 г. по отношение на преимуществата, определени в приложение I и предоставяни от Туркменистан на други държави, възникнали след разпадането на СССР.
      Член 3
      [СПС Туркменистан: Член 8]
      1.   Страните изразяват съгласие, че принципът за свобода на транзита е съществено условие за постигането на целите на настоящото споразумение.
      Във връзка с това всяка страна осигурява безпрепятствен транзит през нейната територия на стоки, произхождащи или предназначени за митническата територия на другата страна.
      2.   Правилата, описани в член V, параграфи 2, 3, 4 и 5 от ГАТТ, се прилагат между страните.
      3.   Съдържащите се в настоящия член правила не нарушават други договорени между страните специални правила, отнасящи се до специфични отрасли, по-конкретно транспорт, или продукти.
      Член 4
      [СПС Туркменистан: Член 9]
      Без да се нарушават правата и задълженията, произтичащи от обвързващи двете страни международни конвенции за временен внос на стоки, всяка страна освобождава другата страна от вносни такси и мита върху стоки, предмет на временен внос, в случаите и в съответствие с процедурите, определени във всяка друга обвързваща страната международна конвенция по този въпрос, в съответствие с нейното законодателство. Отчитат се условията, при които произтичащите от такава конвенция задължения са били приети от съответната страна.
      Член 5
      [СПС Туркменистан: Член 10]
      1.   Стоките с произход от Туркменистан се внасят в Общността без никакви количествени ограничения или мерки с равностоен ефект, без да се засягат разпоредбите на членове 7, 10 и 11от настоящото споразумение.
      2.   Стоките с произход от Общността се внасят в Туркменистан без никакви количествени ограничения или мерки с равностоен ефект, без да се засягат разпоредбите на членове 7, 10 и 11 от настоящото споразумение.
      Член 6
      [СПС Туркменистан: Член 11]
      Стоките се търгуват между страните по пазарни цени.
      Член 7
      [СПС Туркменистан: Член 12]
      1.   Когато вносът на определен продукт на територията на една от страните се увеличи до такъв размер или се осъществява при такива условия, които причиняват или създават опасност да причинят вреда на местните производители на сходни или пряко конкуриращи се продукти, Общността или Туркменистан, в зависимост от това коя от тях е засегната, могат да предприемат подходящи мерки в съответствие със следните процедури и условия.
      2.   Преди да предприемат някакви мерки, или възможно най-бързо след това в случаите, в които се прилага параграф 4, Общността или Туркменистан, в зависимост от случая, предоставят на Съвместния комитет цялата относима информация, с оглед намирането на приемливо за страните решение, както е предвидено в дял IV.
      3.   Ако след проведените консултации страните не постигнат съгласие относно мерките за избягване на съответна ситуация в срок от 30 дни от отнасянето на въпроса до Съвместния комитет, страната, поискала консултациите, има право да ограничи вноса на съответните продукти до такава степен и за такъв срок, каквито са необходими, за да се предотврати или поправи вредата, или да предприеме други подходящи мерки.
      4.   При изключителни обстоятелства, когато всяко забавяне би причинило вреди, които трудно могат да се поправят, страните могат да предприемат мерки преди провеждане на консултациите, при условие че незабавно след предприемането на тези действия бъдат предложени консултации.
      5.   При избора на мерки съгласно настоящия член, страните отдават приоритет на тези, които възпрепятстват в най-малка степен постигането на целите на настоящото споразумение.
      6.   Никоя от разпоредбите на настоящия член не нарушава, нито възпрепятства по някакъв начин предприемането от която и да било от страните на антидъмпингови или изравнителни мерки в съответствие с член VI от ГАТТ 1994, Споразумението за прилагането на член VI от ГАТТ 1994, Споразумението за субсидиите и изравнителните мерки или съответното вътрешно законодателство.
      Член 8
      [СПС Туркменистан: Член 13]
      Страните се ангажират да разгледат развитието на разпоредбите на настоящото споразумение относно търговията със стоки между тях, доколкото обстоятелствата позволяват, включително положението вследствие на бъдещото присъединяване на Туркменистан към СТО. Съвместният комитет, посочен в член 17, може да отправя към страните препоръки относно това развитие, които, в случай че бъдат приети, могат да бъдат приложени чрез сключване на споразумение между страните в съответствие с техните процедури.
      Член 9
      [СПС Туркменистан: Член 14]
      Споразумението не изключва възможността за налагане на забрани или ограничения по отношение на вноса, износа или транзита на стоки, на основания, свързани с обществения морал, обществения ред или обществената сигурност, защитата на здравето и живота на хората, животните или растенията, опазването на природните ресурси, опазването на националните ценности с художествена, историческа или археологическа стойност, или защитата на интелектуалната, индустриалната и търговската собственост, или с правила, отнасящи се до златото и среброто. Тези забрани или ограничения обаче не представляват средство за произволна дискриминация или прикрито ограничаване на търговията между страните.
      Член 10
      [СПС Туркменистан: Член 15]
      Настоящият дял не се прилага по отношение на търговията с текстилни продукти, попадащи в обхвата на глави 50—63 от Комбинираната номенклатура. Търговията с тези продукти е предмет на отделно споразумение, парафирано на 30 декември 1995 г., и прилагано временно от 1 януари 1996 г.
      Член 11
      [СПС Туркменистан: Член 16]
      1.   Търговията с продукти, попадащи в приложното поле на Договора за създаване на Европейската общност за въглища и стомана, се регулира от разпоредбите на настоящия дял, с изключение на член 5.
      2.   Създава се Контактна група по въпросите на въглищата и стоманата, състояща се от представители на Общността, от една страна, и представители на Туркменистан, от друга страна.
      Контактната група редовно обменя информация относно всички въпроси, свързани с въглищата и стоманата, които представляват интерес за страните.
      Член 12
      [СПС Туркменистан: Член 17]
      Търговията с ядрени материали се извършва в съответствие с разпоредбите на Договора за създаването на Европейската общност за атомна енергия. При необходимост, търговията с ядрени материали се урежда с отделно споразумение, което следва да се сключи между Европейската общност за атомна енергия и Туркменистан.
      ДЯЛ III

         ПЛАЩАНИЯ, КОНКУРЕНЦИЯ И ДРУГИ ИКОНОМИЧЕСКИ РАЗПОРЕДБИ

      [СПС Туркменистан: Дял IV]
      Член 13
      [СПС Туркменистан: член 39, параграф1)]
      Страните се задължават да разрешат всички текущи плащания в свободно конвертируема валута между лица, пребиваващи в Общността и Туркменистан, които са свързани с движението на стоки и са извършени в съответствие с разпоредбите на настоящото споразумение.
      Член 14
      [СПС Туркменистан: член 41, параграф 4)]
      Страните се споразумяват да проучат възможностите за съгласувано прилагане на съответните им правни разпоредби за конкуренцията, когато тяхното прилагане засяга търговията между страните.
      Член 15
      [СПС Туркменистан: член 40, параграф 1)]
      Съгласно разпоредбите на настоящия член и на приложение II, Туркменистан продължава да подобрява закрилата на правата на интелектуална, индустриална и търговска собственост, с цел до края на петата година след влизането в сила на настоящото споразумение да осигури равнище на закрила, подобно на предоставяното в Общността чрез актове на Общността, по-специално посочените в приложение II, включително ефективни средства за прилагане на тези права.
      Член 16
      Взаимната административна помощ по митнически въпроси между органите на страните се осъществява в съответствие с Протокола, приложен към настоящото споразумение.
      ДЯЛ IV

         ИНСТИТУЦИОНАЛНИ, ОБЩИ И ЗАКЛЮЧИТЕЛНИ РАЗПОРЕДБИ

      [СПС Туркменистан: Дял XI]
      Член 17
      Съвместният комитет, създаден по силата на Споразумението между Европейската икономическа общност и Европейската общност за атомна енергия и Съюза на съветските социалистически републики за търговско и икономическо сътрудничество, подписано на 18 декември 1989 г., изпълнява задълженията, възложени му по силата на настоящото споразумение, до създаването на Съвета за сътрудничество, предвиден в член 77 от Споразумението за партньорство и сътрудничество.
      Член 18
      С оглед постигането на целите на настоящото споразумение в предвидените в него случаи Съвместният комитет може да отправя препоръки.
      Той изготвя препоръките със съгласието на страните.
      Член 19
      [СПС Туркменистан: Член 81]
      При разглеждане на въпрос, възникнал в рамките на настоящото споразумение във връзка с разпоредба, съдържаща позоваване на член на някое от споразуменията в основата на СТО, Съвместният комитет взема под внимание във възможно най-голяма степен общоприетото тълкуване на съответния член от членовете на СТО.
      Член 20
      [СПС Туркменистан: Член 85]
      1.   В рамките на приложното поле на настоящото споразумение, всяка страна се задължава да осигури достъп на физически и юридически лица на другата страна, без дискриминация по отношение на собствените си граждани, до компетентните си съдилища и административни органи, за да защитават своите лични и имуществени права, включително правата, свързани с интелектуална, индустриална и търговска собственост.
      2.   В рамките на съответните си правомощия страните:

                  —

                  насърчават приемането на арбитраж, като средство за уреждане на спорове, произтичащи от търговски сделки и сделки за сътрудничество, сключени между икономически оператори от Общността и от Туркменистан,

                  —

                  изразяват съгласие, че когато даден спор бъде отнесен до арбитраж, всяка страна по спора може, освен когато правилата на избрания от страните арбитражен център предвиждат друго, да избере свой арбитър, независимо от неговото гражданство, и че председателстващият трети арбитър или единственият арбитър може да бъде гражданин на трета държава,

                  —

                  ще препоръчат на своите икономически оператори да изберат по взаимно съгласие приложимото по отношение на техните договори право,

                  —

                  насърчават прибягването до арбитражните правила, разработени от Комисията на Организацията на обединените нации по международно търговско право (UNCITRAL), и до арбитраж, извършван от всеки арбитражен център на държава, подписала Конвенцията за признаване и изпълнение на чуждестранни арбитражни решения, съставена в Ню Йорк на 10 юни 1958 г.

            Член 21
      [СПС Туркменистан: Член 86]
      Никоя от разпоредбите на настоящото споразумение не възпрепятства която и да е от страните да предприеме мерки:

                  а)

                  които тя счита за необходими, за да предотврати разкриването на информация в ущърб на нейни съществени интереси в областта на сигурността;

                  б)

                  които се отнасят до производството или търговията с оръжие, боеприпаси или военно оборудване, както и до научни изследвания, разработване или производство, необходими за целите на отбраната, при условие че тези мерки не нарушават условията на конкуренция по отношение на продукти, които не са предназначени за строго военни цели;

                  в)

                  които счита за съществени за собствената ѝ сигурност в случай на сериозни вътрешни безредици, които възпрепятстват поддържането на законност и ред, по време на война или силно международно напрежение, представляващо заплаха от война, или с цел да изпълни поетите задължения за поддържане на мира и международната сигурност;

                  г)

                  които счита за необходими, за да изпълни международните си задължения и ангажименти относно контрола върху промишлените изделия и технологиите с двойна употреба.

            Член 22
      [СПС Туркменистан: Член 87]
      1.   В областите, обхванати от настоящото споразумение, и без да се нарушава никоя от специалните разпоредби, които се съдържат в него:

                  —

                  прилаганият от Туркменистан режим по отношение на Общността не поражда никаква дискриминация между държавите-членки, техните граждани или техните дружества,

                  —

                  прилаганият от Общността режим по отношение на Туркменистан не поражда никаква дискриминация между туркменските граждани или дружества.

            2.   Разпоредбите на параграф 1 не засягат правото на страните да прилагат съответните разпоредби на своето данъчно законодателство към данъкоплатци, които не са в еднакво положение що се отнася до мястото им на пребиваване.
      Член 23
      [СПС Туркменистан: Член 88]
      1.   Всяка от страните може да отнесе до Съвместния комитет какъвто и да е спор относно прилагането или тълкуването на настоящото споразумение.
      2.   Съвместният комитет може да урежда споровете посредством препоръка.
      3.   В случай че уреждането на спора в съответствие с параграф 2 се окаже невъзможно, всяка от страните може да уведоми другата за определянето на помирител; в такъв случай другата страна е длъжна да определи втори помирител в двумесечен срок.
      Съвместният комитет определя трети помирител.
      Препоръките на помирителите се приемат с мнозинство. Тези препоръки не са обвързващи за страните.
      Член 24
      [СПС Туркменистан: Член 89]
      По искане на една от страните за обсъждане на въпроси, свързани с тълкуването или прилагането на настоящото споразумение и с други аспекти на отношенията между тях, страните се споразумяват да провеждат взаимни консултации своевременно и по подходящ начин.
      Разпоредбите на настоящия член по никакъв начин не засягат и не нарушават разпоредбите на членове 7, 23 и 28.
      Член 25
      [СПС Туркменистан: Член 90]
      Третирането на Туркменистан по силата на настоящото споразумение в никакъв случай не е по-благоприятно от начинa, по който държавите-членки се третират взаимно.
      Член 26
      [СПС Туркменистан: Член 92]
      За въпросите, предмет на настоящото споразумение, които са обхванати и от Договора за Енергийната харта и Протоколите към него, посоченият договор и протоколи се прилагат при влизането им в сила, но само до предвидената в тях степен.
      Член 27
      1.   Настоящото споразумение се прилага до влизането в сила на Споразумението за партньорство и сътрудничество, парафирано на 24 май 1997 г.
      2.   Всяка една от страните може да денонсира настоящото споразумение чрез нотифициране на другата страна. Настоящото споразумение престава да бъде в сила шест месеца след датата на такова нотифициране.
      Член 28
      [СПС Туркменистан: член 94]
      1.   Страните предприемат всички общи или конкретни мерки, които се изискват за изпълнението на задължения им по настоящото споразумение. Те правят необходимото за постигане на целите, определени в настоящото споразумение.
      2.   Ако някоя от страните счита, че другата страна не е изпълнила свое задължение по Споразумението, тя може да предприеме подходящи мерки. Преди да предприеме такива мерки, освен в особено спешни случаи, тя предоставя на Съвместния комитет цялата информация, необходима за задълбочено проучване на въпроса с оглед намиране на приемливо за страните решение.
      При подбора на мерки предимство трябва да се отдава на тези, които в най-малка степен възпрепятстват функционирането на Споразумението. По искане на другата страна Съвместният комитет незабавно се нотифицира относно тези мерки.
      Член 29
      [СПС Туркменистан: Член 95]
      Приложения I и II, заедно с Протокола относно взаимната административна помощ по митнически въпроси, представляват неразделна част от настоящото споразумение.
      Член 30
      [СПС Туркменистан: Член 97]
      Настоящото споразумение се прилага, от една страна, на териториите, за които са в сила Договорите за създаване на Европейската общност, Европейската общност за атомна енергия и Европейската общност за въглища и стомана и в съответствие с условията, предвидени в тях, а от друга — на територията на Туркменистан.
      Член 31
      Настоящото споразумение е съставено в два еднообразни екземпляра на английски, гръцки, датски, испански, италиански, немски, нидерландски, португалски, фински, френски, шведски и туркменски език, като всички текстове са еднакво автентични.
      Член 32
      Настоящото споразумение се одобрява от страните в съответствие със собствените им процедури.
      Настоящото споразумение влиза в сила на първия ден от втория месец след деня, в който страните нотифицират генералния секретар на Съвета на Европейския съюз относно приключването на посочените в първа алинея процедури.
      При влизането си в сила и доколкото се отнася до отношенията между Туркменистан и Общността, настоящото споразумение заменя член 2, член 3, с изключение на четвъртото тире от него, и членове 4—16 от Споразумението между Европейската икономическа общност и Европейската общност за атомна енергия и Съюза на съветските социалистически републики за търговско и икономическо сътрудничество, подписано в Брюксел на 18 декември 1989 г.

         СПИСЪК НА ПРИЛОЖЕНИТЕ ДОКУМЕНТИ

                     ПРИЛОЖЕНИЕ I

                     :

                     Примерен списък на преимуществата, предоставени от Туркменистан на независимите държави в съответствие с член 2, параграф 3.

                     ПРИЛОЖЕНИЕ II

                     :

                     Актове относно интелектуалната, индустриалната и търговската собственост, посочени в член 15.

               Протокол относно взаимната административна помощ по митнически въпроси

            ПРИЛОЖЕНИЕ I

               Примерен списък на преимуществата, предоставени от Туркменистан на независимите държави в съответствие с член 2, параграф 3

            1.   Облагане на вноса/износа
            Не се налагат никакви вносни или износни мита.
            Услуги като митническо оформяне, комисионни и други такси от държавната митническа администрация, държавната стокова борса и държавния данъчен инспекторат не се заплащат по отношение на следните стоки:

                        —

                        внос на зърно, бебешки храни, хранителни продукти, които се предлагат на населението на държавно контролирани цени;

                        —

                        стоки, внасяни въз основа на договори и финансирани от държавния бюджет на Туркменистан.

                  2.   Условия за превоз и транзит
            По отношение на държавите от Общността на независимите държави, които са страни по Многостранното споразумение „относно принципите и условията на отношенията в областта на транспорта“, и/или въз основа на двустранни споразумения относно превоза и транзита, за превоза и митническото оформяне на стоки (включително транзитни стоки) и транзита на превозни средства не се прилагат никакви данъци или такси на взаимна основа.
            Превозните средства от държавите от Общността на независимите държави се освобождават от всякакви налози, когато преминават транзитно през територията на Туркменистан.

            ПРИЛОЖЕНИЕ II

               Актове относно интелектуалната, индустриалната и търговската собственост, посочени в член 15

                        1.

                        Общностни актове, посочени в член 15.

                                    —

                                    Първа Директива 89/104/ЕИО на Съвета от 21 декември 1988 г. за сближаване на законодателствата на държавите-членки относно марките.

                                    —

                                    Директива 87/54/ЕИО на Съвета от 16 декември 1986 г. за правната закрила на топологиите на полупроводникови изделия.

                                    —

                                    Директива 91/250/ЕИО на Съвета от 14 май 1991 г. относно правната защита на компютърните програми.

                                    —

                                    Регламент (ЕИО) № 1768/92 на Съвета от 18 юни 1992 г. относно създаването на сертификат за допълнителна закрила на лекарствените продукти.

                                    —

                                    Регламент (ЕИО) № 2081/92 на Съвета от 14 юли 1992 г. относно защитата на географските указания и наименованията за произход на селскостопанските и хранителни продукти.

                                    —

                                    Директива 93/83/ЕИО на Съвета от 27 септември 1993 г. относно координирането на някои правила, отнасящите се до авторското право и сродните му права, приложими към спътниковото излъчване и кабелното препредаване.

                                    —

                                    Директива 93/98/ЕИО на Съвета от 29 октомври 1993 г. за хармонизиране на срока за закрила на авторското право и някои сродни права.

                                    —

                                    Директива 92/100/ЕИО на Съвета от 19 ноември 1992 г. относно правото на отдаване под наем и в заем и относно някои права, сродни на авторското право в областта на интелектуалната собственост.

                                    —

                                    Регламент (ЕО) № 1610/96 на Европейския парламент и на Съвета от 23 юли 1996 г. относно създаването на сертификат за допълнителна защита на продуктите за растителна защита.

                                    —

                                    Директива 96/9/ЕО на Европейския парламент и Съвета от 11 март 1996 г. за правна закрила на базите данни.

                                    —

                                    Регламент (ЕО) № 3295/94 на Съвета от 22 декември 1994 г. за установяване на мерки за забрана на пускането в свободно движение, експорт, реекспорт и за установяване на временно прекратяваща процедура спрямо фалшификати и пиратски стоки.

                        2.

                        В случай че в областта на интелектуалната, индустриалната и търговската собственост, така, както са уредени в горните общностни актове, възникнат проблеми, които засягат търговските условия, по искане на Общността или Туркменистан ще бъдат предприети спешни консултации с оглед на намирането на взаимно приемливи решения.

            ПРОТОКОЛ
            относно взаимната административна помощ по митнически въпроси
            Член 1
            Определения
            По смисъла на настоящия протокол:

                        а)

                        „митническо законодателство“ означава всички приети от страните законови или подзаконови разпоредби, които се прилагат на териториите им и уреждат вноса, износа и транзита на стоки и поставянето им под определен митнически режим, включително налагане на мерки за забрана, ограничение и контрол;

                        б)

                        „запитващ орган“ означава компетентен административен орган, назначен от дадена страна за тази цел, който отправя искане за помощ по митнически въпроси;

                        в)

                        „запитан орган“ означава компетентен административен орган, назначен от дадена страна за тази цел, който получава искане за помощ по митнически въпроси;

                        г)

                        „лични данни“ означава цялата информация, свързана с лице, което е идентифицирано или което може да бъде идентифицирано;

                        д)

                        „действия в нарушение на митническото законодателство“ означава всяко нарушаване или опит за нарушаване на митническото законодателство.

                  Член 2
            Приложно поле
            1.   Страните се подпомагат взаимно в областите, които попадат в рамките на тяхната компетентност, по начин и при условия, определени в настоящия протокол, за да се гарантира правилното прилагане на митническото законодателство, по-специално чрез предотвратяване, установяване и разследване на действия в нарушение на това законодателство.
            2.   Помощта по митнически въпроси, предвидена в настоящия протокол, се прилага по отношение на всеки административен орган на страните, компетентен за прилагането на настоящия протокол. Тя не засяга правилата, които уреждат взаимната помощ по наказателноправни въпроси, нито обхваща информацията, получена при упражняването на правомощия по искане на съдебните органи, освен когато съобщаването на тази информация е разрешено от посочените органи.
            Член 3
            Помощ при отправено искане
            1.   По искане на запитващия орган, запитаният орган му предоставя цялата необходима информация по въпроса, която може да му даде възможност да осигури спазване на митническото законодателство, включително информация във връзка с набелязани или планирани действия, които нарушават или могат да нарушат това законодателство.
            2.   По искане на запитващия орган, запитаният орган го информира относно това дали стоките, изнесени от територията на една от страните, са правилно внесени на територията на другата страна, като при целесъобразност се уточнява приложеният по отношение на тези стоки митнически режим.
            3.   По искане на запитващия орган, запитаният орган предприема необходимите стъпки в рамките на своето законодателство, за да осигури специално наблюдение на:

                        а)

                        физически или юридически лица, за които има основания да се предполага, че участват или са участвали в действия в нарушение на митническото законодателство;

                        б)

                        места, където са складирани стоки по начин, който дава основания да се предполага, че са предназначени да бъдат използвани в действия в нарушение на митническото законодателство;

                        в)

                        движения на стоки, за които има данни, че могат да доведат до нарушение на митническото законодателство;

                        г)

                        транспортни средства, за които има основания да се предполага, че са използвани или могат да бъдат използвани в действия в нарушение на митническото законодателство.

                  Член 4
            Спонтанна помощ
            Страните взаимно си предоставят помощ по собствена инициатива и в съответствие със своите закони, правила и други правни актове, ако смятат, че това е необходимо за правилното прилагане на митническото законодателство, особено когато получат информация, отнасяща се до:

                        —

                        действия, които са или изглеждат, че са в нарушение на това законодателство и които могат да представляват интерес за друга страна,

                        —

                        нови средства или начини при осъществяване на подобни действия,

                        —

                        стоки, за които е известно, че са предмет на действия в нарушение на митническото законодателство;

                        —

                        физически или юридически лица, за които има основания да се предполага, че участват или са участвали в действия в нарушение на митническото законодателство,

                        —

                        транспортни средства, за които има основания да се предполага, че са използвани или могат да бъдат използвани в действия в нарушение на митническото законодателство.

                  Член 5
            Предаване/Нотифициране
            По искане на запитващия орган, запитаният орган взема всички необходими мерки в съответствие със своето законодателство, за да:

                        —

                        представи всички документи,

                        —

                        нотифицира относно всички решения,

                  попадащи в приложното поле на настоящия протокол, до адресат, пребиваващ или установен на неговата територия. В този случай по отношение на исканията за съобщаване или нотифициране се прилага член 6, параграф 3.
            Член 6
            Форма и съдържание на исканията за помощ
            1.   Исканията в съответствие с настоящия протокол се правят в писмен вид. Те се придружават от необходимите документи за изпълнение на искането. Когато е необходимо поради спешността на ситуацията, исканията могат да се приемат и в устна форма, но трябва да бъдат потвърждавани писмено незабавно.
            2.   Исканията по параграф 1 съдържат следната информация:

                        а)

                        запитващия орган, който отправя искането;

                        б)

                        мярката, чието прилагане се иска;

                        в)

                        предмета и основанието за искането;

                        г)

                        съответните закони, правила и други правни разпоредби;

                        д)

                        възможно най-точни и изчерпателни сведения относно физическите или юридическите лица, които са обект на разследванията;

                        е)

                        обобщение на съответните факти и на извършените разследвания, с изключение на случаите, посочени в член 5.

                  3.   Исканията се представят на официален език на запитания орган или на приемлив за него език.
            4.   Когато дадено искане не отговаря на формалните изисквания, може да се поиска то да се поправи или допълни; може обаче да се издаде нареждане за предпазни мерки.
            Член 7
            Изпълнение на исканията
            1.   За да изпълни искане за помощ, запитаният орган пристъпва към действие в рамките на своята компетентност и налични ресурси така, както би действал от свое име или по искане на други органи на същата страна, като предоставя притежаваната от него информация, провежда подходящи разследвания или организира тяхното провеждане. Тази разпоредба се прилага и по отношение на административната служба, до която запитаният орган е препратил това искане, когато не може да действа самостоятелно.
            2.   Исканията за помощ се изпълняват в съответствие със законите, правилата и други правни актове на запитаната страна.
            3.   Надлежно оправомощените служители на една от страните могат, със съгласието на другата страна и при условията, определени от последната, да получат от службите на запитания орган или от друг орган, за които той отговаря, информация за действия, които са или могат да бъдат в нарушение на митническото законодателство, необходима на запитващия орган за целите на настоящия протокол.
            4.   Служители на една от страните могат, със съгласието на другата страна и при условията, определени от последната, да присъстват на разследванията, които се извършват на територията на тази страна.
            Член 8
            Форма, в която се съобщава информацията
            1.   Запитаният орган уведомява запитващия орган за резултатите от разследванията, като му представя съответните документи, заверени копия на тези документи, доклади и други материали.
            2.   Предвидените в параграф 1 документи могат да бъдат заменени от компютризирана информация във всякаква форма за същата цел.
            3.   Оригинали на досиета и документи могат да се искат само в случаите когато заверените копия не са достатъчни. Предадените оригинали подлежат на връщане при първа възможност.
            Член 9
            Изключения от задължението да се предоставя помощ
            1.   Страните могат да откажат да предоставят помощ по настоящия протокол, когато предоставянето ѝ:

                        а)

                        има вероятност да наруши суверенитета на Туркменистан или на държава-членка, до която е отправено искане за предоставяне на помощ по настоящия протокол; или

                        б)

                        има вероятност да наруши обществения ред, сигурността или други съществени интереси, по-специално в случаите, предвидени в член 10, параграф 2; или

                        в)

                        включва валутен режим или данъчни разпоредби, различни от митническото законодателство; или

                        г)

                        нарушава индустриална, търговска или професионална тайна.

                  2.   Когато запитващият оран отправя искане за оказване на помощ, каквато той самият не е в състояние да предостави на другата страна, той посочва това обстоятелство в искането си. След това запитаният орган решава как да отговори на такова искане.
            3.   При отказ на помощ, запитващият орган незабавно се нотифицира относно решението и причините за него.
            Член 10
            Обмен на информация и поверителност
            1.   Всяка информация, съобщена под каквато и да е форма съгласно настоящия протокол, е поверителна или с ограничен достъп в зависимост от правилата, прилагани във всяка от страните. Тя е предмет на задължението за служебна тайна и се ползва със защита, каквато се дава на подобна информация по приложимите закони на получилата я страна и съответните приложими разпоредби за институциите на Общността.
            2.   Лични данни могат да се обменят, само в случай че получаващата страна се задължи да предостави защита, поне равностойна на тази, приложима в конкретния случай в предоставящата данните страна.
            3.   Получената информация се използва само за целите на настоящия протокол. Когато една от страните иска да използва информацията за други цели, тя иска предварителното писмено съгласие на органа, предоставил информацията. Използването може да подлежи на определени от този орган ограничения.
            4.   Параграф 3 не възпрепятства използването на информацията в съдебни или административни производства, образувани впоследствие по повод на неспазване на митническото законодателство. Компетентният орган, предоставил информацията, се нотифицира относно такова използване на информацията.
            5.   Страните могат да използват получената информация и документите, с които е направена справка, като доказателство в свои протоколи, доклади и свидетелски показания и в производствата и обвиненията, повдигнати пред съдилищата, в съответствие с разпоредбите на настоящия протокол.
            Член 11
            Вещи лица и свидетели
            Длъжностни лица на запитания орган могат да бъдат упълномощени да се явяват в рамките на даденото им пълномощно като вещи лица или свидетели в съдебни или административни производства по въпросите в обхвата на настоящия протокол, които са в рамките на юрисдикцията на другата страна, и да представят предмети, документи или заверени копия от тях, които могат да бъдат необходими в тези производства. В искането за явяване трябва изрично да се посочва по какви въпроси и в какво качество ще бъде разпитано длъжностното лице.
            Член 12
            Разноски за помощта
            Страните се отказват от предявяване на взаимни искания за възстановяване на разноски, произтичащи от прилагането на настоящия протокол, освен ако по целесъобразност такива разноски бъдат направени за вещи лица и свидетели, както и за устни и писмени преводачи, които не са държавни служители.
            Член 13
            Прилагане
            1.   Прилагането на настоящия протокол се възлага на централните митнически органи на Туркменистан, от една страна, и на компетентните служби на Комисията на Европейските общности и, при целесъобразност, на митническите органи на държавите-членки, от друга страна. Те вземат решения за всички практически мерки и договорености, необходими за неговото изпълнение, като отчитат действащите правила в областта на защитата на данните. Те могат да препоръчат на компетентните органи изменения и допълнения, каквито по тяхна преценка са необходими по отношение на настоящия протокол.
            2.   Страните се консултират помежду си и впоследствие взаимно се уведомяват за подробните правила за прилагане, които се приемат в съответствие с разпоредбите на настоящия протокол.
            Член 14
            Други договорености
            1.   Като се отчита съответната компетентност на Европейската общност и на държавите-членки, разпоредбите на настоящия протокол:

                        —

                        не засягат задълженията на страните по никое друго международно споразумение или конвенция;

                        —

                        се счита, че допълват споразуменията за взаимна помощ, които са или могат да бъдат сключени между отделни държави-членки и Туркменистан; както и

                        —

                        не засягат разпоредбите, регламентиращи обмена между компетентните служби на Комисията и митническите органи на държавите-членки на всякаква информация, получена съгласно настоящото споразумение, която може да представлява интерес за Общността.

                  2.   Независимо от предвиденото в параграф 1, в случай че разпоредбите на което и да е двустранно споразумение за взаимна помощ, което е или може да бъде сключено между отделни държави-членки и Туркменистан, са несъвместими с тези на настоящия протокол, предимство имат разпоредбите на последния.
            3.   По отношение на въпросите относно приложимостта на настоящия протокол страните се консултират взаимно за решаване на тези въпроси в рамките на Съвместния комитет по член 17 от настоящото споразумение.

         ЗАКЛЮЧИТЕЛЕН АКТ
         Пълномощните представители на ЕВРОПЕЙСКАТА ОБЩНОСТ, ЕВРОПЕЙСКАТА ОБЩНОСТ ЗА ВЪГЛИЩА И СТОМАНА и ЕВРОПЕЙСКАТА ОБЩНОСТ ЗА АТОМНА ЕНЕРГИЯ, наричани по-долу „Общността“,
         от една страна, и
         пълномощните представители на ТУРКМЕНИСТАН,
         от друга страна,
         като се срещнаха в Брюксел на 10 ноември 1999 г. за подписването на Временното споразумение за търговия и свързаните с търговията въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна, наричано по-долу „Споразумението“, приеха следните текстове:
         Временното споразумение с приложенията към него и следния протокол:
         Протокол относно взаимната административна помощ по митнически въпроси.
         Пълномощните представители на Общността и пълномощните представители на Туркменистан приеха текстовете на изброените по-долу съвместни декларации, приложени към настоящия заключителен акт:

                     Съвместна декларация относно личните данни

                     Съвместна декларация по член 7 от Споразумението

                     Съвместна декларация по член 8 от Споразумението

                     Съвместна декларация по член 15 от Споразумението

                     Съвместна декларация по член 28 от Споразумението

               Пълномощните представители на Общността отбелязаха посочената по-долу едностранна декларация, приложена към настоящия Заключителен акт:
         Едностранна декларация на Туркменистан относно защитата на правата на интелектуална, индустриална и търговска собственост.

            Съставено в Брюксел на десети ноември хиляда деветстотин деветдесет и девета година.

               За Европейската общност, Европейската общност за въглища и стомана и Европейската общност за атомна енергия

               За Туркменистан

            Съвместна декларация относно личните данни
            При прилагането на настоящото споразумение страните осъзнават необходимостта от адекватна защита на лицата по отношение на обработката на лични данни и свободното движение на тези данни.

            Съвместна декларация по член 7 от Споразумението
            Общността и Туркменистан заявяват, че текстът на защитната клауза не предоставя третирането, което ГАТТ предвижда в областта на защитните мерки.

            Съвместна декларация по член 8 от Споразумението
            До момента, в който Туркменистан се присъедини към СТО, страните провеждат консултации относно тарифните политики на Туркменистан по отношение на вноса, включително относно промените в тарифната защита, в рамките на Съвместния комитет. По-конкретно, консултации се предлагат преди увеличаването на тарифната защита.

            Съвместна декларация по член 15 от Споразумението
            В рамките на съответните си компетенции, страните изразяват съгласие, че за целите на Споразумението, интелектуална, индустриална и търговска собственост обхваща по-специално авторското право, включително авторското право по отношение на компютърни програми, и сродните му права, правата във връзка с патенти, промишлени образци, географски означения, включително наименования за произход, търговски марки и марки за услуги, топографии на интегрални схеми, както и защита срещу нелоялна конкуренция, както е предвидено в член 10а от Парижката конвенция за закрила на индустриалната собственост и защита на неразкрита информация за ноу-хау.

            Съвместна декларация по член 28 от Споразумението

                        1.

                        Страните изразяват съгласие, за целите на правилното тълкуване и практическото прилагане, че терминът „особено спешни случаи“, включен в член 28 от Споразумението, означава случаи на съществено нарушение на Споразумението от някоя от страните. Съществено нарушение на Споразумението се състои в:

                                    а)

                                    неизпълнение на Споразумението, което не се санкционира от общите правила на международното право
                                    или

                                    б)

                                    нарушение на съществени елементи на Споразумението, посочени в член 1.

                        2.

                        Страните изразяват съгласие, че „подходящите мерки“, посочени в член 28, са мерките, предприети съгласно международното право. В случай че някоя страна предприеме мярка при особено спешен случай, съгласно член 28, другата страна може да се възползва от процедурата за уреждане на спорове.

            Едностранна декларация на Туркменистан относно защитата на правата на интелектуална, индустриална и търговска собственост
            Туркменистан заявява, че:

                        1.

                        До изтичането на петата година след влизането в сила на Споразумението, Туркменистан ще се присъедини към многостранните конвенции относно правата на интелектуална, индустриална и търговска собственост, посочени в параграф 2 от настоящата декларация, по които държавите-членки на Общността са страни, или които се прилагат de facto от държавите-членки съгласно съответните разпоредби, съдържащи се в тези конвенции.

                        2.

                        Параграф 1 от настоящата декларация се отнася до следните многостранни конвенции:

                                    —

                                    Бернска конвенция за закрила на литературните и художествени произведения (Парижки акт, 1971 г.);

                                    —

                                    Международна конвенция за закрила на артистите-изпълнители, продуцентите на звукозаписи и излъчващите организации (Рим, 1961 г.);

                                    —

                                    Мадридска спогодба за международна регистрация на марките (Стокхолмски акт, 1967 г. и изменена през 1979 г.);

                                    —

                                    Протокол относно Мадридската спогодба за международна регистрация на марките (Мадрид, 1989 г.);

                                    —

                                    Спогодба от Ница относно международната класификация на стоки и услуги за целите на регистрацията на търговските марки (Женева 1977 г., изменена 1979 г.),

                                    —

                                    Будапещенски договор за международно признаване депозирането на микроорганизми във връзка с производство по патентоване (1977 г., изменен през 1980 г.)

                                    —

                                    Международна конвенция за закрила на новите сортове растения (UPOV) (Женевски акт, 1991 г.).

                        3.

                        Туркменистан потвърждава значимостта, която придава на задълженията, произтичащи от следните многостранни конвенции:

                                    —

                                    Парижка конвенция за закрила на индустриалната собственост (Стокхолмски акт, 1967 г., и изменена през 1979 г.);

                                    —

                                    Договор за патентно коопериране (Вашингтон 1970 г., изменен през 1979 г. и 1984 г.).

                        4.

                        От момента на влизане в сила на настоящото споразумение Туркменистан предоставя на дружествата и гражданите на Общността, по отношение на признаването и защитата на интелектуалната, индустриалната и търговската собственост, третиране, което е не по-малко благоприятно от това, предоставено от нея на всяка трета държава по силата на двустранни споразумения.

                        5.

                        Разпоредбите на параграф 4 не се прилагат спрямо преимущества, предоставени от Туркменистан на всяка трета държава на основата на действителна взаимност, нито спрямо преимущества, предоставени от Туркменистан на друга държава от бившия СССР.

            Размяна на писма между Европейската общност и Туркменистан за изменение на Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна, по отношение на автентичните текстове
            Уважаеми господине,
            Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна, бе подписано на 10 ноември 1999 г.
            В член 31 от Временното споразумение определя като автентични текстове на това споразумение текстовете на английски, гръцки, датски, испански, италиански, немски, нидерландски, португалски, фински, френски, шведски и туркменски език.
            Вследствие увеличаването на броя на официалните езици на институциите на Европейската общност, и по-специално вследствие на присъединяването на 12 нови държави-членки към Европейския съюз, от подписването на Временното споразумение насам, е необходимо текстовете на български, естонски, латвийски, малтийски, полски, румънски, словашки, словенски, чешки и унгарски език на Временното споразумение също да бъдат посочени като автентични текстове на Временното споразумение и член 31 от Временното споразумение да бъде съответно изменен.
            Ще намерите тези допълнителни текстове, прикрепени към настоящото писмо.
            Ще Ви бъда благодарен, ако можете да изразите приемането от Туркменистан на прикрепените текстове като автентични текстове на Временното споразумение, както и съгласието на Туркменистан относно съответното изменение на член 31 от Временното споразумение.
            Настоящият инструмент влиза в сила в деня на подписването му.
            Моля приемете, уважаеми господине, моите най-дълбоки почитания.

                  За Европейската общност

            Уважаеми господине,
            Имам честта да потвърдя получаването на писмото Ви с днешна дата и прикрепените текстове на Временното споразумение относно търговията и свързаните с нея въпроси между Европейската общност, Европейската общност за стомана и въглища и Европейската общност за атомна енергия, от една страна, и Туркменистан, от друга страна, в което се чете следното:

               „Временното споразумение относно търговията и свързаните с нея въпроси между Европейската общност, Европейската общност за въглища и стомана и Европейската общност за атомна енергия, от една страна, и Туркменистан, от друга страна, бе подписано на 10 ноември 1999 г.
               В член 31 от Временното споразумение определя като автентични текстове на това споразумение текстовете на английски, гръцки, датски, испански, италиански, немски, нидерландски, португалски, фински, френски, шведски и туркменски език.
               Вследствие увеличаването на броя на официалните езици на институциите на Европейската общност, и по-специално вследствие на присъединяването на 12 нови държави-членки към Европейския съюз, от подписването на Временното споразумение насам, е необходимо текстовете на български, естонски, латвийски, малтийски, полски, румънски, словашки, словенски, чешки и унгарски език на Временното споразумение също да бъдат посочени като автентични текстове на Временното споразумение и член 31 от Временното споразумение да бъде съответно изменен.
               Ще намерите тези допълнителни текстове, прикрепени към настоящото писмо.
               Ще Ви бъда благодарен, ако можете да изразите приемането от Туркменистан на прикрепените текстове като автентични текстове на Временното споразумение, както и съгласието на Туркменистан относно съответното изменение на член 31 от Временното споразумение.
               Настоящият инструмент влиза в сила в деня на подписването му.“

            Имам честта да изразя приемането от Туркменистан на текстовете, прикрепени към това писмо за автентични текстове на Временното споразумение, и съгласието на Туркменистан относно съответното изменение на член 31 от Временното споразумение.
            Както е посочено в писмото Ви, настоящият инструмент ще влезе в сила в деня на подписването му.
            Моля приемете, уважаеми господине, моите най-дълбоки почитания.

                  За Туркменистан


title: 2011/558/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел IV — Съд#Резолюция на Европейския парламент от 10 май 2011 година съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел IV — Съд

text:
               27.9.2011

               BG

               Официален вестник на Европейския съюз

               L 250/89

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел IV — Съд
   (2011/558/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2009 година (1),

               —

               като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0214/2010) (2),

               —

               като взе предвид годишния доклад на Съда пред органа по освобождаване от отговорност относно вътрешните одити, осъществени през 2009 г.,

               —

               като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

               —

               като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, представена от Сметната палата съгласно член 287 от Договора за функционирането на Европейския съюз (4),

               —

               като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол (A7-0137/2011),

               1.

               Освобождава от отговорност секретаря на Съда във връзка с изпълнението на бюджета на Съда за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 69, 13.3.2009 г.

      (2)  ОВ C 308, 12.11.2010 г., стр. 1.

      (3)  ОВ C 303, 9.11.2010 г., стр. 1.

      (4)  ОВ C 308, 12.11.2010 г., стр. 129.

      (5)  ОВ L 248, 16.9.2002 г., стр. 1.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел IV — Съд
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2009 година (1),

                  —

                  като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0214/2010) (2),

                  —

                  като взе предвид годишния доклад на Съда пред органа по освобождаване от отговорност относно вътрешните одити, осъществени през 2009 г.,

                  —

                  като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

                  —

                  като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, представена от Сметната палата съгласно член 287 от Договора за функционирането на Европейския съюз (4),

                  —

                  като взе предвид член 272, параграф 10 и членове 274, 275 и 276 от Договора за ЕО, както и член 314, параграф 10 и членове 317, 318 и 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол (A7-0137/2011),

                  1.

                  Отбелязва, че през 2009 г. Съдът е разполагал с бюджетни кредити за поети задължения в общ размер на 318 000 000 EUR (297 000 000 EUR през 2008 г.), при степен на усвояване от 98,50 %, която е над средната стойност за другите институции (97,69 %).

                  2.

                  Отбелязва, че при изготвянето на годишния доклад за финансовата 2009 година Сметната палата направи задълбочена оценка на системите за управление и контрол на Съда, на Европейския омбудсман и на Европейския надзорен орган по защита на данните, която включваше проверка на допълнителна извадка от операции, в това число плащания, свързани с човешките ресурси и с други административни разходи.

                  3.

                  Отбелязва, че задълбочената оценка на Съда, извършена от Сметната палата, се отнася до произволна извадка от 54 операции, които обхващат широк кръг от дейности и служби на Съда, представляващи съществен дял от годишния му бюджет, като в общи линии оценката имаше положителни резултати.

                  4.

                  Отбелязва, че Сметната палата посочва в годишния си доклад, че Съдът не е предвидил изтичането на срока на един рамков договор и е поръчал услуги, възлизащи на 102 000 EUR, без да приложи конкурентни процедури за възлагане на обществени поръчки; припомня също, че в забележките на Сметната палата за финансовата 2008 година относно договор, сключен за доставката на услуги, бяха подчертани слабости в системата за вътрешен контрол при провеждането на тръжната процедура и нарушение на Финансовия регламент и на правилата за неговото прилагане (6).

                  5.

                  Отбелязва отговора на Съда и неговите аргументи; подкрепя въпреки това предложението на Сметната палата за по-добра подготовка и координиране на процедурите за възлагане на обществени поръчки.

                  6.

                  Отбелязва, че с изключение на забележките по горепосочения договор, сключен за доставката на услуги, в годишния доклад на Сметната палата не се посочват други констатации по отношение на Съда.

                  7.

                  Приветства забележката на Сметната палата, че системите за управление и контрол във връзка с управлението и изплащането на заплатите и надбавките като цяло са в състояние да открият евентуални грешки или нередности.

                  8.

                  Отбелязва със задоволство ефективното функциониране на отдела за вътрешен одит към Съда, който наблюдава действията, предприети по препоръки, отправени в рамките на одити през предходни години, както и че препоръките му са били надлежно приведени в изпълнение; отбелязва, че през 2009 г. са били извършени два одита: вътрешен одит на управлението на устния превод и разходите за външни устни преводачи и вътрешен одит на произведенията на изкуството; като се имат предвид особените затруднения в областта на устния превод, приканва Съда да проследява предприетите действия.

                  9.

                  Приветства увеличаването на броя дела, приключени от Съда (377 решения и 165 определения спрямо 333 решения и 161 определения през 2008 г.), и отбелязва, че броят на делата с преюдициално заключение е най-високият постиган досега (302); отбелязва обаче, че през 2009 г. броят на заведените дела е намалял в сравнение с 2008 г. (561 вместо 592); отбелязва, че продължителността на производствата на практика не се е променила и приветства намаляването на броя на висящите дела в края на 2009 г. (741 дела спрямо 768 дела в края на 2008 г.).

                  10.

                  Отбелязва със загриженост, че в Общия съд през 2009 г. се наблюдава намаляване на броя на приключените дела и увеличаване на продължителността на производствата, както и че вследствие на това, въпреки че през 2009 г. броят на заведените дела е по-нисък (568 заведени дела спрямо 629 през 2008 г.), броят на висящите дела продължава да се увеличава (от 1 178 през 2008 г. на 1 191 през 2009 г.).

                  11.

                  Приветства факта, че Съдът на публичната служба приключи повече дела от всякога (155 дела) и че средната продължителност на производствата е била 15,1 месеца спрямо 17 месеца през 2008 г., в резултат на което броят на висящите дела продължава да намалява (от 217 през 2008 г. на 175 през 2009 г.), докато броят на новите искания почти се запазва (113 през 2009 г. спрямо 111 през 2008 г.).

                  12.

                  Приветства настоящото успешно сътрудничество с другите институции и с Европейското училище по администрация в областта на обучението, както и ефективното междуинституционално сътрудничество за разработването и внедряването на интегрираната система за управление.

                  13.

                  Отбелязва модернизацията на работните методи на Съда, в частност компютризацията на регистъра на Съда, при което хартиеният регистър с данни за делата от 1952 г. насам беше заменен с електронен регистър; настоятелно призовава Съда да докладва относно напредъка при въвеждането на други разработки на информационните технологии, като например приложението „e-curia“, в следващите си годишни отчети.

                  14.

                  Отбелязва затрудненията на Съда по отношение на назначаването на квалифицирани конферентни преводачи и ограниченията, както и необходимостта да се използва набор от техники на устния превод, така че да бъдат удовлетворени от гледна точка на качеството и количеството всички заявки за устен превод; предвид значението на устния превод за правилното функциониране на съдебната дейност приканва Съда да докладва по този въпрос в следващите си годишни отчети.

                  15.

                  Приветства доброто междуинституционално сътрудничество в областта на сградния фонд, сигурността, опазването на околната среда и административното управление; приканва Съда да предостави повече информация относно резултатите от анализа на потребностите в областта на сградния фонд, които не са удовлетворени, в перспектива до 2014 г. и съответния доклад, както и общо за политиката на Съда за сградите.

                  16.

                  Приветства установената от Съда практика да включва в своя годишен отчет за дейността глава, в която се посочват последващите действия през годината предвид предходните решения на Парламента за освобождаване от отговорност във връзка с изпълнението на бюджета и докладите на Сметната палата.

         (1)  ОВ L 69, 13.3.2009 г.

         (2)  ОВ C 308, 12.11.2010 г., стр. 1.

         (3)  ОВ C 303, 9.11.2010 г., стр. 1.

         (4)  ОВ C 308, 12.11.2010 г., стр. 129.

         (5)  ОВ L 248, 16.9.2002 г., стр. 1.

         (6)  Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (ОВ L 357, 31.12.2002 г., стр. 1).


title: 2012/564/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейския център за развитие на професионалното обучение за финансовата 2010 година#Резолюция на Европейския парламент от 10 май 2012 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския център за развитие на професионалното обучение за финансовата 2010 година

text:
               17.10.2012

               BG

               Официален вестник на Европейския съюз

               L 286/148

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейския център за развитие на професионалното обучение за финансовата 2010 година
   (2012/564/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския център за развитие на професионалното обучение за финансовата 2010 година,

               —

               като взе предвид доклада на Сметната палата относно годишните отчети на Европейския център за развитие на професионалното обучение за финансовата 2010 година, придружен от отговорите на Центъра (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕИО) № 337/75 на Съвета от 10 февруари 1975 година за създаване на Европейски център за развитие на професионално обучение (3), и по-специално член 12а от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по заетост и социални въпроси (A7-0129/2012),

               1.

               Освобождава от отговорност директора на Европейския център за развитие на професионалното обучение във връзка с изпълнението на бюджета на Центъра за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския център за развитие на професионалното обучение, на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 127.

      (2)  ОВ L 248, 16.9.2002 г., стр. 1.

      (3)  ОВ L 39, 13.2.1975 г., стр. 1.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2012 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския център за развитие на професионалното обучение за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския център за развитие на професионалното обучение за финансовата 2010 година,

                  —

                  като взе предвид доклада на Сметната палата относно годишните отчети на Европейския център за развитие на професионалното обучение за финансовата 2010 година, придружен от отговорите на Центъра (1),

                  —

                  като взе предвид препоръката на Съвета от 21 февруари 2012 г. (06083/2012 – C7-0051/2012),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Регламент (ЕИО) № 337/75 на Съвета от 10 февруари 1975 година за създаване на Европейски център за развитие на професионално обучение (3), и по-специално член 12а от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол и становището на комисията по заетост и социални въпроси (A7-0129/2012),

                  А.

                  като има предвид декларацията на Сметната палата, че е получила достатъчна увереност, че годишните отчети на Европейския център за развитие на професионалното обучение („Центърът“) за финансовата 2010 година са надеждни и че свързаните с тях операции са законосъобразни и редовни;

                  Б.

                  като има предвид, че на 10 май 2011 г. Парламентът освободи директора на Центъра от отговорност във връзка с изпълнението на бюджета на Центъра за финансовата 2009 година (5) и в резолюцията, придружаваща решението за освобождаване от отговорност, Парламентът, наред с другото:

                              —

                              призова Центъра да прилага по-ефективно бюджетните принципи на специфичност и прозрачност,

                              —

                              обърна внимание на факта, че Центърът е пренесъл бюджетни кредити (31 % от административните разходи – дял II) и е освободил бюджетни кредити за плащания (24 % от всички бюджетни кредити за оперативни дейности),

                              —

                              призова директора на Центъра да предостави по-конкретна информация относно съдържанието на 15-те препоръки, отправени на 31 декември 2008 г., и новите 14 препоръки, отправени на 31 декември 2009 г., и в двата случая – от Службата за вътрешен одит (IAS),

                              —

                              призова Центъра да информира органа по освобождаване от отговорност относно предприетите мерки във връзка с процедурата за отмяна на бюджетни кредити с цел да се подобри допълнително прозрачността на наличните активи;

                  В.

                  като има предвид, че общият бюджет на Центъра за финансовата 2010 година е възлизал на 18 300 000 EUR, което представлява намаление с 1,6 % в сравнение с 2009 г.;

                  Г.

                  като има предвид, че вноската на Съюза в бюджета на Центъра за финансовата 2010 година възлизаше на 16 920 000 EUR, което представлява увеличение от 2 % в сравнение с 2009 г.,

         Бюджетно и финансово управление

                  1.

                  Въз основа на годишните отчети на Центъра за финансовата 2010 година отбелязва, че в средата на декември 2010 г. Центърът е получил допълнителен и коригиращ бюджет в размер на 810 000 EUR с цел финансиране на проучвания, поискани от ГД „Трудова заетост, социални въпроси и социално приобщаване“ в областта на прогнозирането на потребностите от умения.

                  2.

                  Отбелязва твърдението на управителния съвет в неговото становище относно окончателните годишни отчети на Центъра за 2010 г., че степента на изпълнение на бюджета за 2010 г., финансиран от вноската на Съюза, е 99 %.

                  3.

                  Отбелязва също така в годишните отчети на Центъра, че представителните разходи и разходите за заседания са се увеличили съответно с 233 % и 37 % в сравнение с 2009 г.; признава, че с писмо от 23 февруари 2012 г. е получена обосновка за това увеличение на разходите; отбелязва по-специално, че увеличението на представителните разходи е в резултат на организирането на прием по повод напускането на предишния директор; приканва Центъра да ограничи представителните разходи и разходите за заседания до размера на реалните нужди.

                  4.

                  Отбелязва, че Центърът получава годишни вноски от две държави извън Европейския съюз, които ползват резултатите от дейността му; отбелязва, че вноската на Норвегия и Исландия в бюджета на Центъра за финансовата 2010 година възлиза на 421 308 EUR; припомня, че тези средства се управляват като целеви приходи, което означава, че трябва да бъдат отпуснати за определени проекти; отбелязва, че през 2010 г. Центърът не е постигнал целта за използване на тези средства; подчертава, че Сметната палата вече направи коментари за финансовата 2009 година относно слабостите, допуснати от Центъра при използването на тези средства; признава, че с писмо от 23 февруари 2012 г. е получено обяснение за това положение; в тази връзка приветства факта, че през 2011 г. целта е постигната и 100 % от планирания бюджет е изпълнен; отбелязва твърдението на Центъра, че предвидената цел за 2010 г. не е постигната поради отлагането на ремонтните работи по сградите на Центъра; отбелязва също така ангажимента на Центъра да усвои през 2012 г. вноските на Норвегия и Исландия от предходните години; призовава Центъра да информира органа по освобождаване от отговорност за използването на тези вноски.

         Пренесени бюджетни кредити

                  5.

                  Въз основа на годишните отчети на Центъра отбелязва, че Центърът е пренесъл от 2010 г. към 2011 г. 794 700 EUR от бюджетните кредити по дял I (Персонал) и дял II (Административни разходи); припомня, че автоматичният пренос на бюджетни кредити се отнася единствено до разходите, свързани с дялове I и II.

                  6.

                  Въз основа на годишните отчети на Центъра отбелязва също така, че е направен неавтоматичен пренос в размер на 55 910 EUR във връзка с разходи по дял II.

                  7.

                  Отбелязва някои подобрения, тъй като отменените бюджетни кредити за плащания са намалели от 24 % през 2009 г. на 14 % през 2010 г.; освен това приветства ангажимента на Центъра за допълнително намаляване на преносите чрез мониторинг посредством стандартизирани образци на изпълнението на бюджета (поети задължения, плащания) и напредъка по отношение на възлагането на обществени поръчки.

                  8.

                  Въпреки това призовава Центъра да положи допълнителни усилия за намаляване на преносите на бюджетни кредити с цел спазване на принципа на ежегодност в по-голяма степен; припомня на Центъра, че това може да бъде направено чрез допълнително усъвършенстване в системата му за програмиране и мониторинг и чрез започване на сключването на договорите по-рано през календарната година.

         Трансфери

                  9.

                  Приветства факта, че Центърът е успял да предостави увереност на органа по освобождаване от отговорност, че ефективно е прилагал принципа на прозрачност чрез редовни доклади до управителния съвет относно всички трансфери между бюджетните редове през годината; отбелязва по-специално, че до 20 септември 2011 г. Центърът е направил пет трансфера на бюджетни кредити за поети задължения (на стойност максимум 35 000 EUR) между бюджетни редове и че управителният съвет редовно е бил информиран относно тези трансфери; въпреки това призовава Центъра да намали във възможно най-голяма степен тези трансфери с цел прилагане също така на принципа на специфичност.

         Човешки ресурси (ЧР)

                  10.

                  Признава, че директорът е напуснал Центъра на 15 октомври 2010 г. в края на мандата си, за да заеме пост в италианската агенция за професионално образование и обучение, заетост и социална политика.

                  11.

                  Въз основа на годишния отчет за дейността на Центъра отбелязва, че на 31 декември 2010 г. в Центъра са били заети 96 служители, което е с 5 бройки по-малко от предвиденото в щатното му разписание; отбелязва, че към общия брой на служителите са добавени и 24 договорно наети служители и 5 командировани национални експерти и съотношението на разпределението между оперативен и административен персонал е било 90/35.

                  12.

                  Отбелязва твърдението на управителния съвет в неговото становище относно окончателния годишен отчет на Центъра за 2010 г., че процедурите за набиране на персонал за всички 5 вакантни длъжности са били в ход или са били приключени успешно към 31 декември 2010 г.

                  13.

                  Приветства факта, че Центърът е приключил онлайн инструмент за набиране на персонал (RECON - Recruitment Online) през 2010 г., което ще помогне на Центъра да направи набирането на персонал по-бързо и ефикасно.

         Изпълнение

                  14.

                  Отбелязва със задоволство, че Центърът е предоставил диаграми на Гант за всички основни оперативни дейности за 2011 г., както беше поискано от органа по освобождаване от отговорност; припомня на Центъра, че тези диаграми представят в сбита форма времето, което всеки служител посвещава на даден проект, и насърчават използването на подход, ориентиран към постигането на резултати.

                  15.

                  Въз основа на годишния отчет за дейността на Центъра отбелязва, че системата за измерване на резултатите е била въведена изцяло и насърчава Центъра да разработи допълнително оценки на качеството с цел допълване на показателите на системата, които са в голяма степен количествено ориентирани.

         Вътрешен одит

                  16.

                  Отбелязва, че според Центъра той все още трябва да изпълни някои препоръки на IAS, направени в контекста на одитите в областта на управлението на човешките ресурси през 2008 г. и етиката през 2009 г.; признава, че с писмо от 23 февруари 2012 г. е получена разяснителна информация; приветства факта, че 13 от общо 14 препоръки от одита на управлението на човешките ресурси през 2008 г. са били изпълнени; в допълнение приветства факта, че 16 от общо 17 препоръки от одита по въпросите на етиката през 2009 г. са били изпълнени; призовава Центъра да информира органа по освобождаване от отговорност относно напредъка във връзка с изпълнението на оставащите препоръки.

                  17.

                  Въз основа на годишния отчет за дейността на Центъра отбелязва, че през 2010 г. IAS е извършила оценка на риска във връзка с информационните и комуникационните технологии; приветства изпълнението на всички дейности, планирани от Центъра, до 31 декември 2011 г., вследствие на констатациите от тази оценка на риска във връзка с информационните технологии.

                  18.

                  Отбелязва също така, че през април 2010 г. IAS е извършила одит на годишния отчет за дейността на Центъра и на градивни елементи от декларацията за достоверност на Центъра; въз основа на информация от Центъра отбелязва, че окончателният доклад на IAS е предоставен на Центъра на 5 юли 2010 г. и че този доклад предоставя достатъчна увереност по отношение на постигането на целите на годишното отчитане, включително декларацията за достоверност на директора; приветства информацията, предоставена от Центъра в писмо от 23 февруари 2012 г., че всички 7 препоръки на IAS са изпълнени до края на декември 2011 г.

                  19.

                  Въз основа на годишния отчет за дейността на Центъра отбелязва, че през 2009 г. Центърът е започнал да прилага нови стандарти за вътрешен контрол (СВК) и че до края на 2010 г. основните изисквания са били изпълнени изцяло, с изключение на СВК 8 и СВК 10; приветства информацията, получена с писмо от 23 февруари 2012 г., че всички основни изисквания за СВК 8 са изпълнени изцяло до края на 2011 г.; отбелязва ангажимента на Центъра да изпълни основните изисквания за СВК 10 през първата половина на 2012 г.

         Структура за вътрешен одит (IAC)

                  20.

                  Въз основа на годишния отчет за дейността на Центъра отбелязва, че планът за одит за 2010 г. на IAC е предвиждал няколко последващи и текущи одити на процедури по възлагане на обществени поръчки, по-специално за проучването на процедури по сключване на договори и отпускане на безвъзмездни средства; отбелязва също така, че вследствие на одит, извършен от IAC на процедури по отпускане на безвъзмездни средства, Центърът е започнал събиране на суми, отпуснати на национални бенефициенти на безвъзмездни средства на обща стойност 23 647,67 EUR.

                  21.

                  Изразява загриженост, че IAC е напуснала Центъра на 31 август 2010 г.; счита, че докладите на IAC биха могли да доведат до допълнително усъвършенстване на мерките за вътрешен контрол за процедурите по възлагане на обществени поръчки и отпускане на безвъзмездни средства.

                  22.

                  Въпреки това признава забележките на Центъра, че функциите на IAC сега се покриват или от външни изпълнители, например одит на финансовия софтуер на Центъра (FIBUS) е бил възложен на външен изпълнител и завършен през 2011 г., или от вътрешни групи за проекти.

                  23.

                  Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

                  24.

                  По отношение на другите забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (6) относно резултатите от дейността, финансовото управление и контрола на агенциите.

         (1)  ОВ C 366, 15.12.2011 г., стр. 127.

         (2)  ОВ L 248, 16.9.2002 г., стр. 1.

         (3)  ОВ L 39, 13.2.1975 г., стр. 1.

         (4)  ОВ L 357, 31.12.2002 г., стр. 72.

         (5)  ОВ L 250, 27.9.2011 г., стр. 130.

         (6)  Приети текстове, P7_TA(2012)0164 (вж. страница 388 от настоящия брой на Официален вестник).

      ПРИЛОЖЕНИЕ

         ЕВРОПЕЙСКИ ЦЕНТЪР ЗА РАЗВИТИЕ НА ПРОФЕСИОНАЛНОТО ОБУЧЕНИЕ

                  Европейски център за развитие на професионалното обучение

                  2006 г.

                  2007 г.

                  2008 г.

                  2009 г.

                  Изпълнение

                  n.a.

                  Целите и показателите за изпълнението често не са измерими→ Центърът следва да подобри планирането си. Той следва да установи ясна и последователна връзка между поставените цели и използването на бюджетните ресурси, необходими за тяхното постигане

                              —

                              Призовава Центъра да определи цели SMART и показатели RACER, както и да направи диаграма на Гант → насърчаване на подход, обвързан с резултатите

                              —

                              Призовава Центъра да направи диахроничен анализ на дейностите, проведени през настоящата и през предходните години

                              —

                              Призовава Центъра и Европейската фондация за обучение да представят в отчетите за дейността за 2009 г. подробен доклад за резултатите от споразумението за сътрудничество

                  Призовава Центъра да съпостави операциите, проведени през годината, за която се отнася освобождаването от отговорност, и тези от предходната финансова година

                  Бюджетно и финансово управление

                              —

                              Принципът на специфичност не е стриктно спазен: 43 % от бюджетните кредити за поети задължения са пренесени към следващата финансова година. Повече от 20 % от бюджетните кредити за плащания за оперативни дейности са отменени. Голям брой бюджетни трансфери

                              —

                              Проблеми с прозрачността в процедурите по възлагане на обществени поръчки

                  n.a.

                  Слабости в планирането и контрола на многогодишните бюджетни кредити за оперативни дейности: 25 % от бюджетните кредити за плащания са пренесени

                  Призовава Центъра да прилага по-ефективно бюджетните принципи на специфичност и прозрачност

                  Човешки ресурси

                  Проблеми с прозрачността: в два случая Центърът не е проверил правилно на етапа на предварителен подбор необходимия професионален опит, изискуем съгласно обявлението за свободна длъжност

                  n.a.

                  n.a.

                  Отбелязва, че Центърът е внесъл промени в своите процедури за набиране на персонал вследствие на забележките, отправени от Сметната палата в нейния доклад за 2009 г., в който призовава Центъра да подобри още повече прозрачността; приветства действащата от юни 2010 г. инициатива на Центъра по отношение на въпросите за писмените изпити и събеседванията преди предварителния подбор

                  Вътрешен одит

                  Процедурите за вътрешен контрол не са били завършени

                  n.a.

                  Призовава Центъра да изпълни 15 от 30-те препоръки на IAS, т.е. управление на човешките ресурси (качество на работата на персонала, определяне на лични цели и установяване на ролята и отговорностите на Комитета по персонала)

                              —

                              Призовава директора на Центъра да предостави конкретна информация относно съдържанието на 15-те препоръки, отправени на 31 декември 2008 г., и новите 14 препоръки, отправени на 31 декември 2009 г., и в двата случая – от IAS

                              —

                              Призовава Центъра да информира органа по освобождаване от отговорност относно предприетите мерки във връзка с процедурата за отмяна на бюджетни кредити с цел да се подобри допълнително прозрачността на наличните активи. Освен това Центърът заяви, че ще документира основните процедури по контрол